SUPER ต่อลมหายใจ.!
หลายคนรู้สึกตกใจกับกรณีที่บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER ประกาศขายหุ้นในบริษัท อินฟินิท อัลเทอร์เนทีฟ เอ็นเนอร์ยี่ จำกัด (IAE) ที่ถืออยู่สัดส่วน 33% ให้กับบริษัท กันกุลเอ็นจิเนียริ่ง จำกัด (มหาชน) หรือ GUNKUL รวมมูลค่า 780 ล้านบาท
8 ม.ค. 2563

สำนักข่าวรัชดา
หลายคนรู้สึกตกใจกับกรณีที่บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER ประกาศขายหุ้นในบริษัท อินฟินิท อัลเทอร์เนทีฟ เอ็นเนอร์ยี่ จำกัด (IAE) ที่ถืออยู่สัดส่วน 33% ให้กับบริษัท กันกุลเอ็นจิเนียริ่ง จำกัด (มหาชน) หรือ GUNKUL รวมมูลค่า 780 ล้านบาท
เนื่องจากช่วงที่ผ่านมา SUPER จะรับบทบาทเป็น “พ่อนักเทก” ซะส่วนใหญ่…แต่ครั้งนี้เป็นการขายบริษัทที่มีโรงไฟฟ้าอยู่ในมือ 11 โครงการ กำลังการผลิตรวม 87 เมกะวัตต์ มีสัญญาซื้อขายไฟฟ้า 25 ปี ที่ราคา 5.66 บาท ซึ่งทุกโครงการจ่ายไฟฟ้าเข้าระบบเชิงพาณิชย์ (COD) หมดแล้ว
เลยถูกตั้งข้อสังเกตว่า ตัดขายเพื่ออะไร..? ทั้ง ๆ ที่บริษัทแห่งนี้เริ่มทำกำไร โดยข้อมูลอัปเดตล่าสุดที่แจ้งกับกรมพัฒนาธุรกิจการค้า พบว่า ในปี 2560 IAE มีกำไรอยู่ที่ 378 ล้านบาท
หรือ SUPER จำเป็นต้องใช้เงินสดเพื่อมาเติมสภาพคล่อง..?
ช่วงที่ผ่านมา SUPER ได้มีการรีไฟแนนซ์หนี้ไปแล้วบางส่วน จากการขายสินทรัพย์เข้ากองทุนรวมโครงสร้างพื้นฐาน โรงไฟฟ้าซุปเปอร์ เอนเนอร์ยี (Super Energy Power Plant Infrastructure Fund) หรือ SUPEREIF ได้เงินมา 8,000 ล้านบาท โดยแบ่งไปชำระหนี้ 4,000 ล้านบาท
แต่ปัญหาของ SUPER กลับมีหนี้ก้อนใหม่งอกขึ้นมา จากการไปกู้มาอีก 5,000 ล้านบาท เพื่อไปลงทุนในตลาดต่างประเทศ
เอ๊ะ..! นั่นอาจทำให้สภาพคล่องตึงตัวหรือไม่..?
เพราะหากจะไปกู้เพิ่มก็คงลำบาก หรือมีเหตุผลอื่นที่บอกไม่ได้..?
สุดท้ายมาถึงบางอ้อ…เมื่อ SUPER ประกาศทุ่มงบ 1,585 ล้านบาท เข้าเทกโอเวอร์โรงไฟฟ้าโซลาร์ฟาร์มที่เวียดนาม ขนาดกำลังการผลิต 50 เมกะวัตต์ จากบริษัท THINH LONG PHU YEN SOLAR POWER JOINT STOCK COMPANY (TLPY)
โดยโครงการดังกล่าวตั้งอยู่ที่จังหวัดฟูเยี้ยน ประเทศเวียดนาม เป็นโครงการที่ COD แล้ว มีสัญญาซื้อขายไฟฟ้า 20 ปี ซึ่ง SUPER คาดว่าผลตอบแทนจากการเข้าลงทุน อยู่ที่ 13%
ตรงนี้อาจเป็นเหตุจำใจที่ทำให้ SUPER ต้องตัดขายหุ้นโรงไฟฟ้าให้กับ GUNKUL เพื่อนำเงินไปซื้อโรงไฟฟ้าโซลาร์ฟาร์มที่เวียดนาม
ในมุมของ GUNKUL จากเดิมที่ถือหุ้น IAE อยู่แค่ 66% ก็เป็นผู้รับเนื้อ ๆ 100% จากโครงการทั้งหมด ซึ่งจะทำให้มูลค่าเพิ่มสินทรัพย์ในมือ หรือ ROA เพิ่ม…จากสัดส่วนการถือหุ้นที่เพิ่มขึ้น
กลับมาที่ SUPER สิ่งที่น่าจับตาต่อจากนี้ จะมีการขายสินทรัพย์อื่น ๆ ออกมาอีกหรือไม่..? เพื่อนำเงินไปขยายการลงทุนทั้งในประเทศและต่างประเทศ
เพราะหากดูหนี้สินรวม สิ้นสุดงวด 9 เดือนปี 2562 สูงถึง 36,680 ล้านบาท ก็คงไม่ง่ายที่จะไปกู้แบงก์เพิ่ม
ไม่นับรวมภาระดอกเบี้ยที่ต้องจ่ายทุกเดือนอีก…
แหม๊…เห็นยอดหนี้กับภาระดอกเบี้ยแล้ว น่าหนักใจแทน “เฮียจอมทรัพย์ โลจายะ” ประธานคณะกรรมการ SUPER จริง ๆ
ยังไงก็เป็นกำลังใจให้นะคะเฮีย…
…อิ อิ อิ…